[pic] | AZ EURÓPAI KÖZÖSSÉGEK BIZOTTSÁGA |

Brüsszel, 29.1.2008

COM(2008) 44 végleges

2006/0206(COD)

A BIZOTTSÁG KÖZLEMÉNYE AZ EURÓPAI PARLAMENTNEK

az EK-Szerződés 251. cikke (2) bekezdésének második albekezdése alapján a Tanácsnak a fémhigany kiviteli tilalmáról és biztonságos tárolásáról szóló európai parlamenti és tanácsi rendelet elfogadására tekintettel kialakított közös álláspontjáról

1. ELŐZMÉNYEK

A javaslat továbbítása az Európai Parlamenthez és a Tanácshoz: (COM(2006) 636 végleges – 2006/0206/COD): | 2006. október 26. |

Az Európai Gazdasági és Szociális Bizottság véleménye: | 2007. április 25. |

Az Európai Parlament véleménye (első olvasat): | 2007. június 20. |

A közös álláspont (egyhangú) elfogadásának időpontja: | 2007. december 20. |

2. A BIZOTTSÁG JAVASLATÁNAK CÉLJA

A javaslatnak az a célja, hogy megvalósítsa a gyakorlatban a higanyra vonatkozó, 2005. január 28-án elfogadott stratégiában (COM(2005) 20) megjelölt 5. és 9. intézkedést (a higanyexport fokozatos megszüntetése, a klóralkáliiparban keletkező higanyfelesleg tárolása). A javaslat a stratégia keretében megvalósítandó, jogalkotási és egyéb kezdeményezéseket egyaránt tartalmazó nagyobb kezdeményezéscsomag egyik eleme.

A Bizottság javaslata két konkrét intézkedést tartalmaz a higannyal kapcsolatban:

– a fémhigany kiviteli tilalmát,

– háromféle ipari forrás (klóralkáliipar, színesfémgyártás, földgáztisztítás) esetében tárolási kötelezettség bevezetését a fémhiganyra vonatkozóan, amely részben ideiglenes tárolás, részben végleges ártalmatlanítás formájában valósul meg.

Ezeket a rendelkezéseket egy, az információcserét célzó mechanizmus, illetőleg jelentéstételi kötelezettség egészíti ki. Az információcserének elsősorban azt kell biztosítania, hogy kellő időben azonosítani lehessen a további jogalkotás iránti igényeket.

3. MEGJEGYZÉSEK A KÖZÖS ÁLLÁSPONTHOZ

3.1. Általános megjegyzések

Az Európai Parlament által első olvasatban javasolt 40 módosításból a Bizottság nyolcat teljes egészében, részben vagy elvben elfogadott. Ezek közül kettőt a közös álláspont is tartalmaz vagy szó szerint, vagy szellemében.

A Bizottság azokat a módosításokat fogadta el, amelyek a szankcionálásra, az információcsere kibővítésére és a preambulumbekezdések szövegezése tekintetében kisebb kiigazításokra irányultak. A Bizottság nem fogadta el azokat a módosításokat, amelyek meg kívánták változtatni a javaslat jogalapját, ki kívánták terjeszteni tárgyi hatályát, módosítani kívánták a kiviteli tilalom hatálybalépésének napját, le kívánták szűkíteni a fémhigany tárolására előírt kötelezettséget az ideiglenes tárolásra, preferenciális elbánást kívántak biztosítani az almadéni bányaterület számára, illetőleg a fejlődő országok és a nem kormányzati szervek javára támogatási intézkedéseket kívántak bevezetni.

A Tanács elfogadta, és – némileg módosított szöveggel – közös álláspontjába beépítette a Parlament szankcionálással kapcsolatos javaslatait.

A Bizottság úgy ítéli meg, hogy a közös álláspont nem változtatja meg a javaslat szemléletét vagy céljait, ezért azt jelenlegi formájában támogatja.

3.2. Részletes megjegyzések

3.2.1. A Bizottság által teljes egészében, részben vagy elvben elfogadott, a közös álláspontban is szereplő parlamenti módosítások

A 17. és 34. módosítás – némileg módosított szöveggel – szerepel a közös álláspontban. Ezek a módosítások egy, a szankcionálásról rendelkező cikkel, illetőleg az ehhez tartozó preambulumbekezdéssel egészítik ki az eredeti javaslatot.

3.2.2. A Bizottság által elutasított, de a közös álláspontban teljes egészében, részben vagy elvben szereplő parlamenti módosítások

A Bizottság által elutasított módosítások közül a közös álláspont egyet sem tartalmaz.

3.2.3. A Bizottság és a Tanács által elutasított, a közös álláspontban nem szereplő parlamenti módosítások

A Parlament legtöbb módosítási javaslatát mindkét intézmény elutasította, így ezek a közös álláspontban sem szerepelnek.

Az 1., 7., 8., 9., 10., 16., 20., 22., 33. és 50. módosítás azért nem volt elfogadható, mert jelentősen kiterjesztette volna a rendelet tárgyi hatályát (a higanyvegyületek és a higanyt tartalmazó termékek kiviteli tilalma, behozatali tilalom). Az eredeti javaslathoz a Bizottság által elvégzett hatásvizsgálat alapján erre a fajta kiterjesztésre sem szükség, sem lehetőség nincs.

A 2. és 19. módosítás azért nem volt elfogadható, mert megváltoztatja a javaslat jogalapját.

A 6., 24. és 36. módosítás azért került elutasításra, mert egy adott tárolóhelynek (Almadén) preferenciális elbánást biztosított volna, és ellentételezési intézkedést vezetett volna be a korábbi bányaterületek javára. A tárolásra felhasználandó területek kiválasztását a gazdaság szereplőire kell bízni. A rendelet nem pénzügyi instrumentum, a támogatási intézkedéseket, ha valóban szükség van rájuk, másképpen kell bevezetni.

A 11. módosítást a két intézmény azért nem fogadta el, mert a PARCOM (a tengeri környezet szárazföldi eredetű szennyezésének megelőzéséről szóló egyezmény) alapján a higanycellás klóralkáli-technológia fokozatos megszüntetéséről elfogadott határozatra az adott rendelet tartalma szempontjából érdektelen utalni.

A 12., 15., 25., 26., 28. és 47. módosítás azért került elutasításra, mert elfogadásuk révén a rendelet tárgyi hatálya az ideiglenes tárolásra szűkülne, és a szabályozás nem terjedne ki a végleges ártalmatlanításra. A Bizottság álláspontja szerint a fémhigany végleges ártalmatlanítása szigorú biztonsági szabályok betartása mellett tökéletesen megvalósítható.

A 16. és 35. módosítás azért került elutasításra, mert szükségtelen külön rendelkezni a közvélemény tájékoztatásáról és a tudatosságnövelésről. A higanyhoz társuló kockázatok széles körben ismertek, a Közösség ezzel kapcsolatos kezdeményezéseiről valamennyi fontos információ könnyedén megtalálható az interneten.

A 18., 38. és 39. módosítást a két intézmény azért utasította el, mert a fejlődő országoknak, illetőleg a higannyal foglalkozó nem kormányzati szervezeteknek szánt műszaki és pénzügyi segítségnyújtás messze túlmutat a rendelet tárgyi hatályán. Ez a rendelet nem pénzügyi instrumentum.

A 13., 30. és 32. módosítás azért került elutasításra, mert nagyon bonyolult és költséges jelentéstételi kötelezettséget írt volna elő, amely nem áll arányban a valós információigénnyel.

A 37. módosítást azért utasítottuk el, mert a javasolt időpont túlságosan korai.

A 41. módosítás azért került elutasításra, mert szükségtelen, az IPPC-irányelv (a környezetszennyezés integrált megelőzéséről és csökkentéséről szóló irányelv) alapján megvalósuló engedélyezés ugyanis már kezeli a kérdést.

3.2.4. A Bizottság által teljes egészében, részben vagy elvben elfogadott, de a közös álláspontban nem szereplő parlamenti módosítások

A 3., 4., 5., 14., 23. és 31. módosítást a Bizottság részben vagy elvben elfogadta, a közös álláspontban azonban nem szerepel. Ezek a módosítások elsősorban a preambulumbekezdések szövegének csekély mértékű kiigazítását kezdeményezték.

3.2.5. A Tanács további változtatásai a javaslathoz képest

A 3. cikk új lehetőségként tartalmazza a fémhigany mélységi kemény sziklaképződményekben való ideiglenes vagy végleges tárolását is.

A 4. cikk kiegészült egy új (3) bekezdéssel, amelynek értelmében a kiviteli tilalom hatálybalépése előtt komitológiai eljárással műszaki kritériumok kidolgozására lenne lehetőség a fémhigany tárolására vonatkozóan.

Az 5. cikk az importőrök, az exportőrök és a tárolóhelyek üzemeltetői számára előírt különös jelentéstételi követelményekkel egészült ki.

A 7. cikket a közös álláspont átfogalmazva tartalmazza; itt találhatók az információcserére, átdolgozott és kibővített formában a Bizottság által teljesítendő jelentéstételi kötelezettségre, valamint a felülvizsgálatra vonatkozó rendelkezések.

A 8. cikk kiegészült a tagállami szintű kiviteli korlátozások explicit említésével.

4. KÖVETKEZTETÉS

A Bizottság elfogadhatónak tartja a Tanács által bevezetett változtatásokat, mivel ezek a higanytárolás biztonsági feltételeinek szigorítására és a jelentéstételi kötelezettség kiterjesztésére szorítkoznak. A változtatások nyomán nem bővült a javaslat tárgyi hatálya. A közös álláspont ezért a Bizottság számára elfogadható.